ፕሬዚዳንት ሣህለወርቅ አሸንዳ ዓለም አቀፍ ቅርስ ሆኖ ሊመዘገብ ይገባል አሉ
አሸንዳ ዓለም አቀፍ ቅርስ መሆን እንደሚገባው የኢፌዴሪ ፕሬዝዳንት ወይዘሮ ሣህለወርቅ ዘውዴ ገለፁ፡፡ ይህን ያሉት ‹‹አሸንዳን ለሠላም እና ለአንድነት እንጠቀም›› በሚል መሪ ቃል ነሐሴ 16 ቀን 2011 ዓ.ም. በመቀሌ ከተማ በተከበረው የአሸንዳ በዓልን ለማክበር በተገኙበት ወቅት ነው፡፡ፕሬዚዳንቷ በልጃገረዶች ደማቅ ትርዒት ታጅቦ በመከበር በርካታ ዘመናትን ያሳለፈው የአሸንዳ በዓል በቀጣይ እንደመስቀል፣ ፊቼ ጨንበላላ እና የገዳ ሥርዓት ሁሉ በተባበሩት መንግሥታት የትምህርት፣ የሣይንስ እና የባህል ድርጅት (ዩኔስኮ) የዓለም አቀፍ ቅርስ ሆኖ ሊመዘገብ እንደሚችል ገልፀዋል፡፡ ‹‹ሀብቶቻችን ከመበረዝ እና መነሻ ታሪካቸው ለአዲሱ ትውልድ ከመረሳት አደጋ የመጠበቅ እንቅስቃሴ የሁላችንንም ትኩረት የሚሻ ጉዳይ ነው” በማለት ቅርሱን ከማስመዝገብ በተጨማሪ መንከባከብ እንደሚያስፈልግም አስገንዝበዋል፡፡ በዓሉ ከኢትዮጵያ አልፎ ለአህጉሩ ትልቅ ሀብት መሆኑን የጠቀሱት ፕሬዚዳንቷ፤ በዓሉ በሚከበርበት ወቅት ለአሸንዳ ለልጃገረዶች የሚሰጠው ነፃነጻነት እና ክብር ለሁሉም የኢትዮጵያ ሴቶች በ365ቱ ቀናት ሊሰጥ ይገባል ብለዋል፡፡ አያይዘውም ውብ የሆኑ እሴቶቻችን የመነሻ ቀለም እና ለዛቸውን ጠብቀው ከትውልድ ወደ ትውልድ በመሸጋገር ውስጣዊ አንድነታችንን ከማጠናከር ባለፈ ለአገራችን ኢኮኖሚያዊ ዕድገት ያላቸውን እምቅ ዓቅም በአግባቡ መጠቀም እንዲቻል ከባለቤቶቹ ባለፈ ሌላውም ዓለም እንዲያውቃቸው ለማድረግ ሰፊ ሥራ እንደሚያስፈልግም ገልፀዋል፡፡ የአሸንዳ በዓል በሰሜኑ የሀገሪቱ አካባቢ ልጃገረዶች የሚከበር መንፈሳዊ እና ባህላዊ በዓል ሲሆን፤ በትግራይ እና አካባቢው አሸንዳ፤ በሰቆጣ እና አካባቢው ሻደይ፤ በላሊበላ እና አካባቢው አሸንድዬ እና በቆቦ እና አካባቢው ሶለል በመባል ይታወቃል፡፡